Pandemi Covid-19 di Indonesia

Pandemi koronavirus di Indonesia partamo kali dilaporkan pado 2 Maret 2020. Virus iko dibaok dari Japang.

Kasus kamatian COVID-19 di Indonesia talaporkan labiah tinggi daripado nagara-nagara lain di Asia Tenggara. Salain itu, angko kamatiannyo paliang tinggi di dunia. Panaliti dunia banyak nan manyimpulkan dek kurangnyo upayo pamaresoan sainggo banyak kasus nan indak tadeteksi sabalunnyo.

 Kasus 
 Jinih status 
Kementerian Kesehatan Republik Indonesia mambagi urang-urang nan taduga COVID-19 dalam babarapo tingkatan status.
StatusSyaraikPasien Dalam Pangawasan (PDP) Urang nan infeksi saluran pernapasan akut (ISPA), gejalanyo ditandoi jo damam (>38 °C) atau riwayaik damam; sarato salah satu dari ciek gejala/tando panyakik angok: batuak, sasak angok, sakik tabuang angok, salemo, atau pneumonia ringan inggo barek jo indak ado panyabab lain manuruik gambaran klinis nan mayakinkan sarato dalam 14 ari tarakhia sabalun muncua gejala mampunyoi riwayaik singgah atau tingga di nagara/wikayah nan malaporkan papindahan panyakik sacaro lokal.
 Urang nan damam (>38 °C) atau riwayaik damam atau ISPA sarato dalam 14 ari tarakhia sabalun muncua gejala mampunyoi riwayaik kontak jo kasus konfirmasi COVID-19
 Urang nan ISPA barek atau pneumonia barek nan paralu parawatan rumah sakik jo indak ado panyabab lain manuruik gambaran klinik nan mayakinkan.Urang dalam pamantauan (ODP) Urang nan sadang damam (>38 °C) atau riwayaik damam; atau gejala gangguan sistem barangok cando salemo, sakik tabuang angok, atau batuak jo indak ado panyabab lain manuruik gambaran klinis nan mayakinkan sarato pado 14 ari tarakhia sabalun muncua gejala mampunyoi riwayaik singgah atau tingga di nagara/wilayah nan malaporkan papindahan panyakik sacaro lokal.
 Urang nan sadang bagejla gangguan sistem barangok cando salemo, sakik tabuang angok, atau batuak jo dalam 14 ari tarakhia sabalun muncua gejala mampunyoi riwayaik bakontak jo kasus konfirmasi COVID-19.Urang tanpa gejala (OTG)Urang nan indak bagejala jo mampunyoi risiko tapindah dari urang takonfirmasi COVID-19. Urang tanpa gejala marupokan kontak arek jo kasus konfirmasi COVID-19.Kasus konfirmasiPasien nan tainfeksi COVID-19 jo hasia positif malalui pamaresoan PCR.

 Garih wakatu 
Kasus WNI nan partamo kali takonfirmasi positif COVID-19 indak tajadi di dalam nagari. WNI tasabuik adolah surang asisten rumah tanggo nan bakarajo di Singapura. Sangkek tu inyo tapindah panyakik dari induak samangnyo pado bulan Januari 2020.

 Februari 
Pado mulo 2 Februari, Pamarintah Indonesia maevakuasi 243 WNI dari Wuhan, Cino. Sangkek itu CIno alah mambalakukan karantina wilayah di Kota Wuhan. Sadoalah WNI tasabuik kudian dikarantina di Kapulauan Natuna salamo 14 hari dan dinyatokan negatif dari tajangkik virus.

Sampai bulan Februari, Indonesia masih alun malaporkan ado kasus takonfirmasi positif di wilayah kadulatannyo. Pado 7 Februari, Profesor Marc Lipsitch dari Universitas Harvard bakomentar baso ado kamungkinan alah taseba di Indonesia, tapi indak tadeteksi. Pandapeknyo ko dibantah dek Menteri Kasihatan Terawan Agus Putranto dan dianggap sabagai panyatoan maino.

Pado 24 Februari, ado sambilan WNI nan ado di kapa pesiar Diamond Princess dinyatokan positif takanai virus sainggo dikarantina di fasilitas parawatan di Japang. Kudian Pamarintah Indonesia mamulangkan jo mangarantina 68 anak buah kapa lainnyo, ditambah 188 dari kapa World Dream, di Pulau Sebaru Kaciak nan indak bapauni di Kapulauan Saribu, Jakarta.

 Maret 
Duo kasus partamo positif COVID-19 di dalam nagari (Indonesia) diumumkan dek Presiden Joko Widodo pado 2 Maret. Kaduo pasien tingga di Kota Depok dan kudian dirawaik di RSPI Sulianti Saroso, Jakarta Utara. Kaduonyo tapindah dari warga nagara Japang nan dinyatokan positif di Malaysia.

Pado 10 Maret, Pamarintah Indonesia maumumkan total ado 27 kasus. Ado duo kasus, yaitu kasus 6 dan 14, nan alah dinyatokan negatif virus dan baru buliah dipulangan katiko dalam ciek pamaresoan lain hasianyo tatap negatif.

Pado 11 Maret, Pamarintah Indonesia maumukan tujuah kasus baru nan kasadonyo kasus impor. Ado ciek kasus maningga, yaitu kasus 25, dek komplikasi. Pasien kasus 25 adolah warga nagara Britania Raya nan maningga di RSUP Sanglah, Denpasar, Bali. Salain itu, ado pulo kasus taduga COVID-19 nan maningga di Surakarta, Jawa Tangah. Pado 13 Maret baru manunjuakkan hasianyo positif dan dinyatokan subagai kasus 50. Kasus 6 dan 14 alah buliah pulang dek hasia pamaresoan kaduo tatap negatif.

Pado 13 Maret, kasus partamo pado ari iko alah dinyatokan negatif COVID-19. Namun, untuak partamo kalinyo surang tanago medis maningga dunia. Total maningga alah mancapai ampek urang.

Pado 14 Maret, Pamarintah Indonesia malaporkan ado total 96 kasus. Lokasi kasus takonfirmasi positif antaro lain Provinsi DKI Jakarta, Tangerang di Banten, Bandung di Jawa Barat, Surakarta di Jawa Tengah, Yogyakarta di DIY, Pontianak di Kalimantan Barat, Manado di Sulawesi Utara, dan Bali. Pado ari ko total alah ado salapan urang cegak.

Pado 15 Maret, Pamarintah mamulangkan 238 WNI karantina di Natuna ka tampek asanyo masing-masing. Diumumkan pola soal pasien nan alah maningga tanggal 3 Maret baso dari hasia pamaresoannyo positif salapeh sabalunnyo negatif dan alah maindahkan panyakik ka anak jo bininyo.

Pado 17 Maret, alah ado 172 kasus positif di Indonesia. Badan Nasional Pananggulangan Bancano (BNPB) pun maumumkan papanjangan status darurat bancano COVID-19 salamo 91 ari inggo 29 Mei 2020. Pado 19 Maret, Patamuan Ijtima Ulama Dunia 2020 nan rencana ka diadokan di Gowa, Sulawesi Selatan, nan ka dihadiri banyak urang dari babagai nagara alah resmi dibubarkan. Kapolisian indak maagiah izin acara dek acara sarupo di Malaysia nan alah mamindahkan virus ka ratusan urang.

Pado 20 Maret, Presiden Jokowi maumumkan baso pamarintah alah mamasan 2 juta ubek avigan (favipravir) jo 3 juta klorokuin untuak diresepkan dotor ka pasien COVID-19. Hal iko mambuek masyarakaik awam barami-rami mambali klorokuin di pasaran. Presiden alahmanyampaikan baso alun ado antivirus nan maubek covid-19, sadangkan kaduo ubek ko alah diklaim barasia maubek dibabagai nagara.

Pado 21 Maret Pamarintah manjadikan Wisma Atlet Kemayoran sabagai rumah sakik darurat COVID-19. Pado 23 Maret, Presiden Jokowi maumukan ka maagiah insentif bulanan untuak tango medis nan manangani pasien COVID-19. Bantuan ubek jo alaik medis dari Cino alah tibo pulo di Lapangan Udaro Halim Perdanakusuma, Jakarta Timur. Di ari nan samo Ikatan Dotor Indonesia (IDI) maumumkan alah ado 6 dotor nan maningga dek manangani pasien COVID-19.

Pado 24 Maret, Presiden Jokowi mamutuihan untuak maapuih Ujian Nasional taun 2020 sabagai langkah maambek papindahan COVID-19. Pado ari ko alah batambah jumlah kasus positif manjadi total 685 kasus.

Pado 26 Maret, Gubernur DKI Jakarta Anies Baswedan mangatokan baso alah ado 50 tanago medis nan positif COVID-19 di Jakarta. Pado 31 Maret, jumlah kasus positif COVID-19 alah maningkek mancapai 1.528 kasus.

 April 
Pado 4 April 2020, jumlah total kasus positif COVID-19 alah mancapai 2.092 kasus. Jumlah kasus nan maningga ado 191 kasus jo jumlah kasus nan alah cegak mancapai 134 kasus.

 Tanggapan 
 Pamarintah pusek 
Pamarintah Indonesia alah malarang sadoalah panabangan dari dan ka Cino sajak 5 Februari 2020. Sadoalah izin visa nan alah diagiah ka warga nagara Tiongkok pun alah diantian. Kudian dibalakukan pulo larangan masuak untuak palancong nan tingga atau alah tingga salamo 14 ari di Cino sarato panduduak Indonesia pun indak dianjurkan pai ka Cino.

Pambatasan pajalanan pun dipalaweh ka nagara-nagara jo jumlah tinggi kasus positif COVID-19, yaitu Korea Selatan, Italia, jo Iran. Paralu bukti sertifikat kasihatan nan sah untuak dapek masuak ka Indonesia. Salain itu, pamarintah alah manambah alaik pamindai suhu tubuah di palabuahan udaro jo palabuahan lauik untuak mambatasi palancong nan diduga positif COVID-19.
al=|ka|jmpl|250x250px|Daftar 132 rumah sakik rujuakan nan ditunjuak dek Kementerian Kesehatan Republik Indonesia.
Pamarintah alah manabikkan limo protokol utamo takaik COVID-19, yaitu protokol kasihatan, protokol komunikasi, protokol pangawasan pabatehan, protokol area institusi pandidikan, sarato protokol area publik jo transportasi. Pamarintah pun alah manunjuak 132 rumah sakik rujuakan COVID-19 di sadoalah Indonesia pado 13 Maret. Basamoan jo hal itu, dibantuak pulo Gugus Tugas Percepatan Penanganan COVID-19 nan dipimpin Kapalo Badan Nasional Pananggulangan Bancano (BNPB) untuak mananggulangi pandemi sacaro nasional. Kudian ditatapkan juo pandemi COVID-19 sabagai bancano nasional.

Pamarintah Indonesia manyiapkan babarapo tampek untuak manampuang sarato manangani pandemi COVID-19. Pamarintah manunjuak Balitbangkes Kemenkes sabagai tampek konfirmasi sampel kasus COVID-19. Kudian pamarintah mampasiapkan Pulau Galang, Kepulauan Riau untuak tampek khusus pananganan pandemi. Dulunyo, pulau ko dipakai untuak tampek pangungs dari Vietnam.

Kabijakan lain dari dampak pandemi ko adolah praktik panjagoan jarak fisik (physical distancing). Hal iko dilakukan untuak maambek tapindahnyo virus sacaro labiah laweh. Labiah lanjuik, kabijakan ko dijalankan jo mambuek sikolah sarato kantua manjalankan aktivitasnyo dari rumah. Aktivitas ibadah nan maimpun urang banyak alah indak buliah dilakukan untuak maambek papindahan panyakik. Labiah lanjuik, sagalo acara atau alek nan mamanciang karamian dilarang untuak diadoan dan urang nan malangga dapek takanai hukuman pidana.

Kabijakan panjagoan jarak fisik kini alah dimasuakan dalam peraturan pamarintah dan tanamo jo istilah PSBB atau Pembatasan Sosial Berskala Besar. Kabijakan itu dibuek manuruik Peraturan Pemerintah No. 21 Tahun 2020 nan ditandotangani presiden pado 31 Maret. Teknisnyo dibuek dek Kemenkes malalui Peraturan Menteri Kesehatan No. 9 Tahun 2020 tantang Pedoman PSBB. Dalam padoman tasabuik diatua 6 kagiatan nan ka dibatasi, di antaronyo:

 Mamperaikan sikolah jo kantua
 Pambatehan kagiatan agamo
 Pambatehan kagiatan di fasilitas umum
 Pambatehan kagiatan sosial jo budayo
 Pambatehan moda transportasi
 Pambatehan kagiatan khusus kaamanan jo patahanan

Padoman PSBB manjalehan juo tantang hubuangan antaro pamarintah daerah jo pamarintha pusek dalam panantuan status PSBB. Pamarintah daerah buliah maajukan status PSBB di wilayahnyo ka Kemenkes jo manyaratokan hasia pamantauan jo panalitiannyo takaik dampak pandemi di wilayahnyo. Katiko sasuai, mangko menteri kesehatan nan maumumkan status PSBB pado wilayah tu. PSBB wujuiknyo babeda jo karantina wilayah (lockdown) nan malarang samo sakali aktivitas warga ka lua rumah.

 Pamarintah daerah 
 Jakarta 
ka|jmpl|250x250px|Lokasi kasus COVID-19 nan dilaporkan di Jakarta pado tanggal 12 Maret 2020
Sajak tanggal 13 Maret, Gubernur Jakarta Anies Baswedan maantian tabiknyo izin karamian, tamasuak untuak konser-konser internasional. Pado ari nan samo, tampek-tampek raun di Jakarta sarato museum-museum ditutuik aksesnyo salamo 2 pakan. Pado 14 Maret, gubernur mamutuihan untuak manangguahkan sadoalah kagiatan sikolah jo ujian salamo duo pakan untuak maambek panyebaran virus.

Pado 15 Maret, Pamarintah Provinsi DKI Jakarta manyiapan 1.00 tampek lalok untuak pasien dalam pangawasan (PDP) nan ka ditampekkan di fasilitas rawatan COVID-19 nan ditunjuak. Pado 16 Maret, transportasi masal di Jakarta mulai dikurangi jumlah rute, koridor, sarato jadwalnyo.

 Jawa Barat 
Gubernur Jawa Barat Ridwan Kamil mamutuihan untuak manerapkan kabijakan baraja di rumah untuak anak sikolah dari sagalo janjang pandidikan. Pado 15 Maret, Pamarintah Provinsi Jawa Barat mangaluakan peta distribusi COVID-19 di Jawa Barat ka publik.

Pamarintah Provinsi Jawa Barat malakukan pamaresoan COVID-19 masal malalui metode pamaresoan capek (rapid test). Pamaresoan masal ko alah dimulai sajak pakan tarakhia bulan Maret 2020. Pamaresoan ko batujuan untuak manjariang sarato manantukan daerah nan paralu ditangani capek dari panyebaran virus. Pamaresoan masal dilakukan jo mautamokan daerah nan dakek ka ibukota, baru ka daerah lain di Jawa Barat. Pado 3 April, Gubernur Jawa Barat Ridwan Kamil malaporkan dari 15.000 pamaresoan alah didapek 667 indikasi positif COVID-19.

 Sumatera Barat 
ka|jmpl|250x250px|Rumah Sakik Universitas Andalas

Pamarintah Provinsi Sumatera Barat sajak kasus konfirmasi positif mulai maningkek di daerah lain di Indonesia alah maimbau parantau-parantau Minangkabau untuak manahan diri dari pulang ka kampuang untuak maambek panyebaran ka dalam provinsi. Upayo lain nan dilakukan adolah maningkekan pamantauan bakeh palancong nan masuak malalui Palabuahan Udaro Internasional Minangkabau. Hasilnyo didapek pasien-pasien nan bastatus PDP dari panabangan internasional.

Sumatera Barat tamasuak provinsi nan balakangan talaporkan ado kasus konfirmasi COVID-19. Baru pado 26 Maret talaporkan ado kasus positif COVID-19 Hal iko disababkan dek alua pamaresoan nan musti mangirim sampel pasien ka Jakarta. Dek ikolah, Pamarintah Provinsi bakarajo samo jo Rumah Sakik Universitas Andalas untuak manjadi tampek pamaresoan sampek COVID-19 supayo mamangkeh wakatu tunggu konfirmasi hasia pamaresoan. Baru pado 19 Maret mandapek pasatujuan Kemenkes. Upayo lain adolah pambantehan aktivitas sikolah, kantua, sosial, jo agamo di Sumatera Barat. Pamarintah daerah pun maaliahkan dana nan sabalunnyo dianggarkan untuak Safari Ramadan, nan salamoko manjadi agenda wajib salamo Ramadan, ka pananganan COVID-19.

 Kritik 

 Indak talok mandeteksi virus 
Ahli-ahli kasihatan dunia alah maingekan Indonesia baso ado kamungkinan gagal dalam identifikasi papindahan virus. Hal iko partamo kali disampaikan dek March Lipsitch, profesor epidemiologi di Universitas Harvad dan didukuang juo dek nagara-nagara barat sarato media masa lokal jo internasional. Indak ado kasus di Indonesia labiah dek alun tasadionyo fasilitas untuak mandeteksi virus. Kritik tasabuik sempat pulo direspon Menteri Kesehatan Republik Indonesia subagai bantuak maino.

 Anggaran untuak influencer media sosial 
Pamarintah bajanji maanggarkan dana Rp 72 miliar untuak mambayia influencer media sosial untuak mambuet urang lua tatap katuju pai raun ka Indonesia. Hal iko mandapek kritikan tajam dari panduduak Indonesia dan dinilai sabagai bantuak kaindakpahaman pamarintah jo kaadaan.

 Transparansi bamasalah 
Presiden Indonesia Joko Widodo mamutuihan untuak indak maagiah rincian riwayaik pajalanan pasien nan alah takonfirmasi positif COVID-19. Hal iko dilakukannyo supayo masyarakaik umum indak panik dek pandemi. Walau baitu, upayo tasabuik mandapek kritik tajam dari baragam kalangan, mulai dari kalangan ekonom jo industri, aktivis HAM, inggo partai politik nan dinilai sabagai bantuak kurangnyo transparansi pamarintah dalam manangani kasus. Kritik lain juo datang dari Ikatan Dokter Indonesia (IDI) nan mamintak pamarintah untuak mangaluakan peta resmi pasebaran kasus positif dek alah banyak tanago medis nan tajangkik dari pasien-pasien nan dipareso.

 Pamaresoan jo ubek 
Kritik lain adolah takaik protokol pamaresoan jo pananganan kasus COVID-19. Protokol tasabuik alun tasosialisasi sacaro baiak ka sadoalah fasilitas kasihatan sainggo banyak laporan pasien-pasien, utamonyo nan di Jabodetabek, kapayahan untuak bisa dipareso atau mandapek ubek. Rumah sakik nan manjadi rujuakan COVID-19 di Indonesia juo masih alun banyak nan mambuek banyak pasien manumpuak untuak dipareso.

 Kabijakan 
Nagara-nagara di dunia alah banyak nan manjalankan karantina wilayah atau lockdown untuak wilayah nan bastatus zona merah. Kabijakan ko dinilai paralu dek ilimuwan-ilimuwan di Indonesia supayo kasus positif COVID-19 indak maningkek. Sabagian pamarintah daerah alah mulai manjalankan kabijakan ko untuak mambanduang aruih pulang rayo nan samakin dakek nan mamungkinkan parantau nan bastatus UTG mamindahkan panyakik. Tindakan sabagian pamarintah daerah ditanggapi dek Presiden Jokowi pado 16 Maret dan managehan baso kabijakan karantina wilayah adolah otoritas pamarintah pusek. Untuak mangganti karantina wilayah, pamarintah maimbau masyarakaik untuak malakukan panjagoan jarak fisik (physical distancing). Namun, manuruik profesor-profesor kadotoran Indonesia, hal iko alun cukuik untuak mambanduang panyebaran virus.

 Laboratorium pareso jo rujuakan nasional COVID-19 
Pado 16 Maret 2020, Menteri Kasihatan Terawan Agus Putranto manandotangani Keputusan Menkes Nomor HK.01.07/MENKES/182/2020 nan manatapkan 1 laboratorium rujuakan nasional COVID-19 jo 12 laboratorium pamaresoan COVID-19. Laboratorium Badan Panalitian jo Pangambangan Kemenkes (Balitbangkes) dtunjuak manjadi laboratorium rujuakan nasional COVID-19. Salabiahnyo, manjadi laboratorium pamaresoan COVID-19 manuruik wilayah karajonyo surang-surang.

Balitbangkes bawenang untuk mangonfirmasi spesimen pasien COVID-19 nan didapek dari 12 laboratorium pamaresoan. Sasudah dipareso, hasianyo ditaruihan kan Ditjen Pencegahan jo Pangandalia Panyakik sarato Ditjen Palayanan Kasihatan. Urang nan ka dipareso alah ditangguang dek pamarintah. Walau baitu, ado syaraik-syaraik pareso, di antaronyo:

 lai ado bakontak sacaro lansuang jo urang nan takonfirmasi positif COVID-19
 dalam rantang 14 ari sabalunnyo ado bakunjuang atau tingga di daerah nan alah bajangkik
 maalami damam jo suhu di ateh 38 darajaik Celcius sarato muncua gejala-gejala lain cando batuak, salemo, nyeri otot, sasak angok, inggo pneumonia ringan sampai barek.

Daftar 12 laboratorium pareso COVID-19 yaitu

 Balai Besar Laboratorium Kesehatan Jakarta, jo wilayah karajo Maluku, Maluku Utara, Sumatra Barat, Sumatra Utara, dan Aceh.
 Balai Besar Laboratorium Kesehatan Palembang, jo wilayah karajo Bengkulu, Bangka Belitung, Sumatra Selatan, Jambi, dan Lampung.
 Balai Besar Laboratorium Kesehatan Makassar, jo wilayah karajo Gorontalo, Sulawesi Utara, Sulawesi Barat, Sulawesi Tenggara, Sulawesi Selatan, dan Sulawesi Tenggara.
 Balai Besar Laboratorium Kesehatan Surabaya, jo wilayah karajo Kalimantan Selatan, Kalimantan Tengah, Kalimantan Utara, dan Kalimantan Timur.
 Balai Besar Laboratorium Kesehatan Papua, jo wilayah karajo Papua dan Papua Barat.
 Balai Teknik Kesehatan Lingkungan dan Pengendalian Penyakit Jakarta, jo wilayah karajo Riau, Kepulauan Riau, Jawa Barat, Kalimantan Barat, dan Banten.
 Balai Teknik Kesehatan Lingkungan dan Pengendalian Penyakit Surabaya, jo wilayah karajo Jawa Timur, Bali, Nusa Tenggara Timur, dan Nusa Tenggara Barat.
 Balai Teknik Kesehatan Lingkungan dan Pengendalian Penyakit Daerah Istimewa Yogyakarta, jo wilayah karajo Daerah Istimewa Yogyakarta dan Jawa Tengah.
 Laboratorium Kesehatan Daerah (Labkesda) DKI Jakarta, jo wilayah karajo DKI Jakarta.
 Lembaga Biologi Molekuler Eijkman, jo wilayah karajo DKI Jakarta.
 Fakultas Kedokteran Universitas Indonesia, jo wilayah karajo RSUPN Dr. Cipto Mangunkusumo dan RS Universitas Indonesia.
 Fakultas Kedokteran Universitas Airlangga, jo wilayah karajo RSUD Dr. Soetomo dan RS Universitas Airlangga.

Salain kaduobaleh laboratorium di ateh, Kemenkes alah manyatujui pulo Laboratorium Biomedik Fakultas Kedokteran Universitas Andalas untuak malakukan pamaresoan COVID-19 dalam Surat Keputusan No. HK.01.07/MENKES/214/2020 pado tanggal 19 Maret 2020. Laboratorium ko alah disatujui pamaresoannyo pado 19 Maret 2020 nan malayani spesimen pasien COVID-19 di Sumatera Barat jo sakaliliangnyo.

 Rujuakan 

 Pautan lua 

Situs web resmi pamarintah pusek


 COVID-19 di Indonesia
 COVID19 Indonesia per Provinsi
 Statistik Pakambangan COVID19 Indonesia
 Inventori pananganan COVID-19 di Google Drive.


 Story map Covid-19  dek Badan Informasi Geospasial

Situs web resmi pamarintah daerah
Regional Sumatera













Regional Jao








































Regional Kalimantan






Regional Sulawesi







Regional Bali dan Nusa Tenggara





Regional Maluku



Regional Papua



Peta rumah sakik rujuakan COVID-19
 Google map
 ArcGIS

Situs web lainnyo
  dek Ikatan Dokter Indonesia.
  dek KawalCOVID19.id.
 Sistem Informasi Covid 19 dek Universitas Indonesia jo Telkom Indonesia.
 Klaster kasus COVID-19 di Indonesia  dek Louis Lugas.


Indonesia
Kategori:Indonesia dalam tahun 2020
Kategori:Kajadian kini ko